google/wiki40b huggingface dataset:
Möiraahv

Anatoomia

Möiraahvidel on lühike ja lai nina ning ümmargused ninasõõrmed. Neil on paljudele Uue Maailma ahvidele omaselt tugev haardevõimeline saba, mis jaksab kanda kogu keharaskust. Nende kehapikkus on sõltuvalt liigist ja soost 56–92 cm, saba pikkus on 58–91 cm. Möiraahvidel on alalõua all iseloomulikud puhendid ja nende keeleluukeha on pneumatiseeritud, moodustades omamoodi kõlakambri. Selline anatoomiline iseärasus lubab loomadel tekitada väga valju, kilomeetrite kaugusele kostvat heli. Möiraahvidel on trikromaatiline nägemine.

Toitumine

Need suured ja aeglaselt liikuvad ahvid on peamiselt folivoorsed ning toituvad lehtedest, õitest, pungadest ja viljadest. On teada, et mõnikord rüüstavad nad linnupesi ja söövad ka mune.

Eluviis

Möiraahvid veedavad puude otsas peaaegu kogu elu. Nad elavad enamasti 10–15-liikmeliste karjadena, kuhu kuulub 1–3 isast, emased ja noorloomad. Suguküpsed isendid lahkuvad karjast ja karja moodustavad mittesugulased. Möiraahvide eluiga ulatub 15–20 aastani.
Nagu liigi nimigi viitab, on möiraahvide üheks iseloomulikumaks tunnuseks isasloomade vali möire, mis Guinnessi rekordite raamatu andmeil on kõige valjem maismaalooma häälitsus. See võib kosta kuni 4,8 km kaugusele. Selliste häälitsuste abil ahvid suhtlevad omavahel, kaitsevad ja märgistavad oma territooriumi. Füüsilist võitlust esineb loomade vahel harva ja lühiajaliselt.

Paljunemine

Enamasti sünnib möiraahvidel üks poeg, kes kohe pärast sündimist ema karvadesse klammerdub.
Sunnitöövangla

Sunnitöövangla on vangla, kus kinnipeetavad peavad tegema rasket füüsilist tööd.
Sunnitöövanglad tekkisid Inglismaal ja Hollandis 16. sajandi teisel poolel.
Paljudes riikides on sunnitöövanglad kaotatud.
Ferreira Gullar

José Ribamar Ferreira; kirjanikunimi Ferreira Gullar (10. september 1930 São Luís – 4. detsember 2016 Rio de Janeiro) oli Brasiilia näitekirjanik ja luuletaja.
Kannmikser

Kannmikser (ka blender) on külgeehitatud kannuga mikser ainete segamiseks, vahustamiseks või peenestamiseks.
Kannmikser on üldiselt kasutusel köögis ja laboratooriumites. Seadet kasutatakse söögi ja teiste ainete segamiseks, püreestamiseks või emulgeerimiseks. Kannmikser koosneb kannust ja selle põhjas olevast metallist terast, mille paneb pöörlema elektriline mootor. Tugevamad seadmed suudavad purustada jääd.
Matsi poeg Ats

Matsi poeg Ats, oli satiirileht, mis ilmus 1908. aastal Tallinnas.
Oli jätkunumbriks eelnevalt ilmunud ajalehele Sakste Mats.
Toimetajaks Jakob Ploompuu.
Trükiti Tallinnas V. Ehrenpreis (Woldemar Constantin Ehrenpreis) trükikojas.
Ilmus 1 number, hinnaga 10 kopikat.
Joseph Bodin de Boismortier

Joseph Bodin de Boismortier (23. detsember 1689 Thionville – 28. oktoober 1755 Roissy-en-Brie) oli prantsuse barokkhelilooja.
Ta sündis Lotringis Metzi lähedal. Tema isa oli algul sõjaväelane, pärast kondiiter. Muusikalise hariduse sai ta sel ajal hästituntud motettide heliloojalt Joseph Valette de Montignylt. Kui Montingy kolis Perpingnani, siis järgnesid Boismortier'd talle 1713. Seal sai Boismortier tööd kuninglikus tubakakontrolliametis. Ta abiellus 1720 rikka kullassepa tütre Marie Valette'iga, kes oli tema õpetaja sugulane.
1724 asus Boismortier oma naisega Pariisi elama. Seal algas tema viljakas heliloojakarjäär. Ta kirjutas muusikat paljudele muusikainstrumentidele ja häältele. 1747. aastaks oli ta avaldanud juba üle saja mitmesuguse teose. Tema muusika oli väga populaarne ja tegi ta rikkaks patroonide abitagi. Ta oli esimene prantsuse helilooja, kes suutis end omaenese heliloominguga ära elatada. 1753 lõpetas ta aktiivse loomingu ja suri paar aastat hiljem.
Boismortier oli esimene prantslane, kes lõi instrumentaalkontserte. Seni olid seda teinud peamiselt itaallased. Boismortier kirjutas 6 kontserti 5 flöödile. Hiljem kirjutas ta kontserte teistelegi instrumentidele, näiteks 1729 valmisid tal instrumentaalkontserdid tšellole, viola la gamba'le ja fagotile. Kõige suurem osa tema muusikast on siiski mõeldud flöödile.
Gérard Desargues

Gérard Desargues [žer'aar dez'arg] (21. veebruar 1591 Lyon – 9. oktoober 1661 Lyon) oli prantsuse matemaatik ja insener, üks projektiivse ja kujutava geomeetria rajajaid.
Ta võttis kasutusele lõpmata kauge punkti ja involutsiooni mõiste ning tsükloidhambumise.
Desarguesi järgi on nime saanud Desarguesi teoreem projektiivses geomeetrias  (1639).
Herman Kruusenberg

Saavutused

Ta on kolmekordne Eesti meister Kreeka-Rooma maadluses (1921, 1922, 1923)

Olümpiamängud

1920. aasta suveolümpiamängudel  Antwerpenis oli tema koht lõpuprotokollis 10.-16.

Maailmameistrivõistlused

1921 Helsingi  – 6. koht

Rahvusvahelised turniirid

Göteborgi mängud  1923. aastal - 2. koht (vabamaadlus)

Isiklikku

Tema tütar oli Maie Toompere ja tütrepoeg on Hendrik Toompere juunior.
Sarpedon

Sarpedon oli vanakreeka mütoloogias üks Zeusi ja Europe kolmest pojast, Minose ja Rhadamanthyse vend.
Pärast kasuisa, Kreeta kuninga Asterioni surma haaras Minos trooni ja pagendas vennad. Sarpedonist sai Lüükia kuningas.
M-riik

M-riik (kasutusel ka mõisted M-valitsus, M-valitsemine, avaliku sektori mobiiliteenused) on E-riigi osa. E-riik tähendab informatsiooni- ja kommunikatsioonitehnoloogiate kasutamine eesmärgiga parandada avaliku sektori organisatsioonide toimimist. M-riigi puhul on tehnoloogiliste vahendite hulk piiratud mobiilsete seadmetega, nagu näiteks mobiiltelefonid, pihu- ja tahvelarvutid.
Seoses mobiiltelefonide laialdase levikuga on paljud avaliku sektori organisatsioonid otsustanud lisaks e-teenustele pakkuda ka mobiililahendusi. Vähem arenenud riikides, kus mobiiltelefone on rohkem kui internetiga ühendatud arvuteid, on M-riik sageli E-riigist eraldiseisev valdkond, kuna teenuseid pakutakse vaid mobiiltelefonidele.
M-riigi teenuste kiirus ja mugavus vähendavad takistusi avaliku sektori teenustele ligipääsemisel, julgustades kodanikke ning teenusepakkujaid uusi tehnoloogiaid aktiivsemalt kasutama. Sellised uued kanalid võimaldavad riigiteenistujatel efektiivsemalt andmeid koguda ja jagada. Lisaks julgustab see kodanikke avalikke teenuseid kasutama ja olema rohkem seotud linna või valitsuse otsustusprotsessiga.

M-riigi lahendused praktikas

Kõige rohkem on levinud sellist tüüpi teenused, mida pakub avalik sektor (ka koostöös erasektoriga) kodanikule. Lisaks sellele on ka teenuseid avalikult sektorilt ettevõtetele, asutusesiseseks kasutamiseks ning teatud mööndustega võib M-riigi alla liigitada ka erasektorilt kodanikele pakutavad teenused, mis oma olemuselt on avalikud hüved (näiteks ühistranspordi mobiilipilet, mobiiliparkimine). Avaliku sektori teenusepakkujad võib jagada kaheks: kohalikud omavalitsused ja keskvalitsuse tasemel organisatsioonid.
Hasely Crawford

Hasely Joachim Crawford (sündinud 16. augustil 1950 Trinidadil) on endine Trinidadi ja Tobago kergejõustiklane (100 ja 200 m jooksja).
Crawford alustas kergejõustikutreeninguid 17-aastaselt. Rahvusvahelise stardi tegi ta Rahvaste Ühenduse mängudel 1970. aastal Panama Citys, kus ta jooksis 100 m pronksmedallile. Kaks aastat hiljem 1972. aasta olümpiamängudel Münchenis jõudis ta 100 m finaali, kuid pidi vigastuse pärast katkestama. 1975. aastal pääses Crawford USA tipptreeneri Bob Parksi rühma harjutama 1976. aasta olümpiamänge silmas pidades. Olümpiamängude aastal jooksis ta vaid valitud võistlustel. Olümpiamängudel Montrealis põlvikutes jooksnud Crawford võitis 100 m väga napi eduga Jamaica jooksjat Don Quarriet, mille tulemusel tuli temast esimene trinidadi ja tobagolasest olümpiavõitja. Ka 200 meetris jõudis ta finaali, kuid pidi vigastuse pärast katkestama. Ta osales ka 1980. aasta ja 1984. aasta OM-il, kuid finaali ei jõudnud. 
Crawford on kodumaal rahvuskangelane. Tema pilt on olnud postmarkidel ja tema järgi on nimetatud staadion Hasely Crawford Stadium.
Osooniauk

Osooniauk on osoonikihi osa, milles osooni kontsentratsioon on vähenenud.
Tavaliselt mõeldakse osooniaugu all Antarktika kohal püsivalt paiknevat hõredamat osoonikihi osa, kuid osoonikihi hõrenemist on täheldatud ka Arktika, Euroopa ning Põhja-Ameerika kohal.
Osooniaugu tekkimises on põhiliselt süüdistatud inimeste poolt õhku paisatavaid freoone. Freoon on tugev katalüsaator, mis lõhustab kolmest hapniku aatomist koosneva osooni molekuli hapnikuks ja vabaks radikaaliks.
Osooniaugu tekkimist kirjeldavad Chapmani võrrandid. Osooni tekib ja kaob stratosfääris pidevalt, kuid looduses toimub see reeglina ultraviolettkiirte, mitte freoonide toimel.
Osooniauk Antarktika kohal on tegelikult täiesti loomulik nähtus. Osoon tekib põhiliselt ekvaatori kohal olevas stratosfääris, seal on osooni teke intensiivsem kui selle lagunemine. Ekvaatorilt liigub osoonirikas õhk pooluste suunas, kus vastupidi on ülekaalus osooni molekule lõhkuvad protsessid.  Osooni tungimist Antarktikasse takistavad aga ümber tolle maailmajao püsivalt puhuvad läänetuuled, mille põhjustajaks on Coriolisi efekt.
Osooniauk Antarktika kohal avastati 1970. aastate alguses. 1986 avastati osoonikihi hõrenemine ka põhjapoolkeral Arktikas; see pani rikkad tööstusriigid tegutsema.
Osoonikihi hõrenemine on üks vähestest globaalprobleemidest, millega võitlemisel on saavutatud teatavat edu. Ei ole siiski selge, kas osoonikihi mõningane taastumine on tingitud looduslikest rütmidest või vähenenud freoonide kasutamisest.
Pandoravirus

Avastamine

Pandooraviirused avastas Aix-Marseille'i Ülikooli teadlaste meeskond, mida juhtisid abielupaar Jean-Michel Claverie ja Chantal Abergel. Teade sellest ilmus ajakirjas Science 2013. aasta juulis.
Umbes 1,1 miljoni aluspaariga megaviirus Mimivirus avastati juba 1992. aastal, kuid see klassifitseeriti viiruseks alles 2003. 2011. aastal avastatud Megavirus'e genoomis on umbes 1,3 miljonit aluspaari.
Nende megaviiruste avastamise järel hakati otsima ka teisi suuri viirusi, mis nakataksid amööbe. Nii leitigi kaks uut liiki: Pandoravirus salinus Tšiili ranniku lähedalt mereveest (üle 2,5 miljoni aluspaari) ja Pandoravirus dulcis mageveetiigist Melbourne'i lähedal Austraalias (1,9 miljonit aluspaari).
Viirustele pandi nimi Pandora laeka järgi, kuna avastajate arvates võivad need olla bioloogia jaoks nagu Pandora laegas, muutes meie teadmisi elu alustest täielikult.

Kirjeldus

Pandooraviiruste läbimõõt on umbkaudu 1 mikron. Nad on tindiplekisarnase kujuga nagu ka mõned bakterid. Neist suurema, Pandoravirus salinus'e, genoomi kuulub väidetavalt 2556 geeni, millest vaid 6% sarnanevad äratuntavalt teistest organismidest tuntutega. Ülejäänud geenide erinevuse tõttu senituntutest oletavad avastajad, et see viirus võib olla nn fülogeneetilise puu senitundmatu haru. Teised eksperdid peavad siiani seda oletust siiski ennatlikuks.
Eesti 2018. aasta riigieelarve

Eesti 2018. aasta riigieelarve on Eesti keskvalitsuse 2018. aasta eelarve. Valitsus algatas 2018. aasta riigieelarve seaduse menetlemise 27. septembril 2017. Seadus läbis esimese lugemise 18. oktoobril 2017 ja teise lugemise 15. novembril 2017.
Riigikogu võttis riigieelarve seaduse vastu 13. detsembril 2017. Eelarve kulude ja investeeringute maht on 10,826 miljardit eurot ja tulude maht 10,308 miljardit eurot.
Reaalsed tulud olid 10,162 miljardit eurot (98,6% eelarvest) ja kulud 10,109 miljardit eurot (93,4%).
Nokakivi

Nokakivi on kaitsealune rändrahn, mis asub Harju maakonnas Tallinnas Lasnamäe linnaosas Tallinna lennujaama territooriumil. Nokakivi kuulub Nokakivide rändrahnude rühma, mis koosneb kahest suurest ja kümnest väikesest lähestikku asuvast rändrahnust. Nokakivi mõõtmed: 6,5 x 5,5 x 4,2 m, ü = 18 m .
Väljundseade

Näidik

Näidik on väljundseade, mis visuaalselt kujutab teksti, graafikat ja videoinformatsiooni. Informatsioon, mida kuvatakse näidikul, kutsutakse pehmeks koopiaks, sest informatsioon eksisteerib elektrooniliselt ja on kujutatud ajutiselt. Näidikuteks on näiteks digitaalpaneelid, kuvarid ja telerid.

Sisend-/väljundseadmed

On palju sisend-/väljundseadmeid, näiteks mitmeotstarbelised printerid ja arvutipõhised navigatsioonisüsteemid, millel on kindel või eriline kasutus. Arvutiteaduses sisend/väljund on suhtlus välismaailma ja infot protsessiva süsteemi vahel.

Väljunditüübid

Mõned väljundi tüübid on tekst, graafika, taktiil, heli ja video. Tekst koosneb karakteridest, mida kasutatakse, et luua sõnu, lauseid ja lõike. Graafika on digitaalne kujutus mittetekstilisest informatsioonist nagu joonistused, graafikud, pildid ja animatsioon. Taktiilne väljund nagu kõrgendatud punktid võivad olla kasulikud isikutele, kes on pimedad. Heli on muusika, kõne või ükskõik missugune teine heli. Video koosneb kaadritest ehk piltidest, mida esitatakse suurtel kiirustel järjest, luues illusiooni liikumisest.
On olemas ka lõhnaväljund, aga seda ei kasutata eriti.
EPMÜ Agrobiokeskus

EPMÜ Agrobiokeskus (lühend: EABK) oli aastal 1987 asutatud riiklik teadus- ja arendusasutus, mis tegeles biotehnoloogiaga.
Asutus loodi 1987. aastal nime all Eesti Põllumajandusliku Biotehnoloogia Keskus. Aastal 1996 nimetati asutus ümber Eesti Agrobiokeskuseks. Aastal 2001 liideti asutus Eesti Põllumajandusülikooliga (EPMÜ) ja nimeks sai EPMÜ Agrobiokeskus. Aastal 2004 lõpetas asutus tegevuse ja selle teadusliku töö jätkaja on EMÜ veterinaarmeditsiini ja loomakasvatuse instituut.
Turaida Roos

Turaida Roosiks (ka Turaida Rose (Rosa), õige nimi Maija või May; 1601 Turaida – 1620) nimetatakse 1620. aastal Turaida piiskopilinnuse lähedal tapetud tüdrukut, kelle tapmise lugu on laialt levinud ning andnud ainest mitme teose loomiseks.
Turaida Roosi haud asub Turaida piiskopilinnuse pargis ja on oluline turistide külastuspaik.
Esimesena kirjeldas sündmust Riia lossist leitud kohtutoimikule tuginedes Magnus von Wolffeldt 1848. aastal.

Sündmuste käik

Turaida Roosi ema suri aastal 1601, kui Turaida piiskopilinnuse juures toimus lahing. Surnud ema kätel oli laps, kelle kasvatas üles Turaida lossi kirjutaja. Tüdrukul oli väidetavalt palju kosilasi ja ta nõustus abielluma Sigulda lossi aednikuga. Üks kosilane oli ka Turaida garnisoni ohvitser, kes ei leppinud korvisaamisega. Ohvitser meelitas tüdruku koopasse, kavatsedes ta seal vägistada. Tüdruk palus ohvitseril seda mitte teha ja pakkus vastu siidisalli, millest ükski mõõk ei suutvat läbi tungida. Ohvitser katsetaski seda siidisalli tüdruku peal ja mõõga läbi tüdruk hukkuski.
Vaino Olli

Vaino Olli (8. jaanuar 1928 Kuigatsi vald, Valgamaa – 14. september 1986 Tallinn) oli Eesti ehitusgeoloog.

Elulugu

Ta lõpetas 1947 Valga Keskkooli ja 1952 Tartu Riikliku Ülikooli geoloogiaosakonna. Geoloogia-mineraloogiakandidaat (1961, Moskva), väitekiri "Инженерно-геологическая характеристика и районирование Эстонской ССР".
Oli 1952–1955 Kasahstani Geoloogiavalitsuse Karatau ekspeditsiooni vanemgeoloog, 1955–1969 Geoloogia Instituudi aspirant, noorem- ja vanemteadur ning aastatel 1963–1966 teadussekretär, 1969–1986 juhtis EKE Projekti peageoloogina ehitusgeoloogilisi rakendusuuringuid ja suunas Eesti NSV Ehituskomitee Geotehnikakomisjoni liikmena ehitusgeoloogilisi uuringuid Eestis.
Ta organiseeris Eesti geotehnika konverentse, Balti NSV-de vahelisi töökoosolekuid ja toimetas geotehnika kogumikke. Koguteose "NSVL geoloogiline uuritus" mitme Eestit käsitleva köite toimetaja.

Teadustöö

Uurinud pinnase omadusi, veejuhtivust, Eesti ehitusgeoloogilist rajoneerimist; täiustanud ehitusgeoloogiliste uuringute metoodikat; etendanud juhtivat osa eestikeelse ehitusgeoloogilise terminoloogia loomisel ja ehitusgeoloogia ajaloo uurimisel.

Isiklikku

Vaino Olli oli põllutöölise poeg.
Tema poeg oli Kalle Olli.
Ajuvatsakesed

Ajuvatsakesteks ehk ajuvatsakeste süsteemiks (ladina keeles ventriculus encephali) nimetatakse kesknärvisüsteemiga loomadel koljuõõnes paikneva peaaju pilujaid õõsi, mis on täidetud pea- ja seljaajuvedelikuga.
Teatakse nelja ajuvatsakest: I külgvatsake (vasakul) (ventriculus lateralis), II külgvatsake (paremal), III ajuvatsake (ventriculus tertius) ja IV ajuvatsake (ventriculus quartus).
I ja II külgvatsakest seostatakse embrüonaalses arengujärgus otsajuga, III vatsakest vaheaju ja IV vatsakest taga- ning piklikajuga.
Mõnikord lisanduvad neljale ajuvatsakesele veel ka V ning VI ajuvatsake.
Norrmalm

Norrmalm on linnaosa Stockholmi südalinnas.
Linnaosa pindala on 156 hektarit. Elanike arv oli 2011. aasta seisuga 67687.
Norrmalmi linnaosa loetakse Stockholmi keskuseks. Norrmalmis asuvad Stockholmi raudteejaam, Stockholmi kuninglik ooperiteater, Stockholmi kontserdimaja ja mitmed kaubamajad.
Norrmalmi linnaosas asub ka Stockholmi Eesti Maja.
Jenő

Jenő on küla ja vald Ungaris Fejéri komitaadis Székesfehérvári alampiirkonnas.
Valla pindala on 5,56 km².
2010. aastal oli valla elanike arv 1354.
Rahvastiku tihedus oli 243,53 in/km².
Lehrbuch der Botanik

"Lehrbuch der Botanik" ('Botaanikaõpik'), kuni 35. trükini "Lehrbuch der Botanik für Hochschulen" ('Botaanikaõpik kõrgkoolidele'), saksa kõnekeeles Der Strasburger, on botaanika standardteos, millele pani aluse Bonni botaanikaprofessor Eduard Strasburger.
Peagi pärast esmatrüki ilmumist 1894 sai raamatust saksa keeleruumis "botaanikute piibel", ja see maine on tal tänapäevani. Raamat on tõlgitud mitmesse keelde.
Strasburger kirjutas esmatrüki koos oma Bonni kolleegide Fritz Nolli, Heinrich Schencki ja Andreas Franz Wilhelm Schimperiga. See traditsioon, et tekste kirjutab neli (aja jooksul vahelduvat) õppejõudu, kes tegelevad botaanika eri harudega tsütoloogiast taimegeograafiani, on kestnud üle saja aasta. Seetõttu on seda raamatut nimetatud ka nelja mehe raamatuks (Vier-Männer-Buch).  
Aastal 1958 anti välja 27. trükk, mis sisaldab 697 lehekülge ja 952 (peamiselt mustvalget) illustratsiooni. Uue redaktsiooni koostasid õppejõud Dietrich von Denffer (Gießen), Franz Firbas (Göttingen), Richard Harder (Göttingen) ja Walter Schumacher (Bonn).
35. trükis (2002) jaotati varem Friedrich Ehrendorferi vastutada olnud valdkond kahe uue autori vahel: Joachim W. Kadereit võttis enda peale evolutsiooni ja seemnetaimede süstemaatika ning Christian Körner ökoloogia. Füsioloogia osa kirjutas Elmar Weiler.
36. trükis (2008) oli Peter Sitte vanuse tõttu kõrvale astunud; ehituse osa võttis üle Gunther Neuhaus. Füsioloogia osa võttis üle Uwe Sonnewald. Uueks pealkirjaks sai "Lehrbuch der Botanik". 
37. trükis vahetas Neuhausi välja Benedikt Kost. Uueks pealkirjaks sai "Strasburger – Lehrbuch der Pflanzenwissenschaften".
My Heart's in the Highlands

"My heart's in the Highlands" on eesti helilooja Arvo Pärdi 2000. aastal loodud muusikateos. Muusikateose pikkus on 9 minutit.
Teose tekst pärineb Robert Burnsi luuletusest "My Heart's in the Highlands".
Aastal 2013 tegi Pärt oma 2000. aasta teosest uue versiooni.
Muusik Seif

Muusik Seif (kasutasid ka nime: Music Seif) oli Eesti ansambel.
Ulrich Horstmann

Ulrich Horstmann (sündinud 31. mail 1949 Bündes) on saksa kirjandusteadlane ja kirjanik; avaldab ka pseudonüümide Horst-Ulrich Mann ja Klaus Steintal all.
Laiema tuntuse sai tänu 1983. aastal avaldatud kirjutisele "Elajas" ("Das Untier"), milles esitas tolle aja rahuliikumise taotlustele diametraalselt vastupidiseid filosoofilisi positsioone: ta propageeris "inimpõgenemise" ("Menschenflucht") perspektiivi, mille kohaselt inimkond peab saavutama kumuleerunud tuumarelvaarsenali kasutamise abil enesekadumise kui (kultuur)ajaloo sihtpunkti. Teos kutsus esile Ida-Saksa kommunistliku partei ajalehe Neues Deutschland mureliku küsimuse, "millal professor Horstmann viimati oma närviarstiga konsulteeris". Horstmanni "eventualiteedifilosoofia" viis tema eeskuju Schopenhaueri pessimismi gnostilise äärmuseni.
Kalev Vilgats

Kalev Vilgats (sündinud 11. aprillil 1966) on eesti ajakirjanik.
Ta lõpetas 1984. aastal Pärnu 1. Keskkooli ja on õppinud Tartu Ülikoolis ajalugu. 
Aastatel 1989–1995 töötas ta Postimehe ajakirjanikuna, seejärel on olnud  Pärnu Postimehe ajakirjanik.
Martin Landau

Martin Landau (20. juuni 1928 New York – 15. juuli 2017 Los Angeles) oli USA filmi- ja telenäitleja ning produtsent.
Tasku Keskus

Tasku keskus ehk Tasku on kaubanduskeskus Tartu kesklinnas, Turu tänava, Soola tänava, Emajõe ja Võidu silla vahelises kvartalis Turu tänava ja Võidu silla poolses nurgas.
Tasku sai nime Emajõe Ärikeskuse eeskujul, mida linnarahvas oli hoone kuju järgi hakanud hüüdma Plaskuks. Mõlemad hooned kuuluvad Tartu ettevõtjale Neinar Selile Tasku ja Emajõe Ärikeskuse omanikfirma AS Estiko kaudu. 
Tasku rajati kunagise maaliinide bussijaama asemele, uus Tartu bussijaam on märgatavalt pisem ja kolmest küljest (sh ülalt) Tasku hoonest piiratud. See on ka üks sagedamaid põhjustest, miks Taskut on kritiseeritud.
Keskuses paiknevad muuhulgas Cinamoni ketti kuuluv viie saaliga kinokeskus, Rahva Raamatu pood, Dorpati konverentsikeskus. Algselt ei olnud Taskus toidupoodi, mõni aasta pärast valmimist avati seal Rimi pood.
Tasku Keskus avati 27. augustil 2008. 30. augustil 2012 avati juurdeehitis, mis ühendas Tasku Keskuse Emajõe Ärikeskusega.
Tarmo (laev 1963)

Ajalugu

Tarmo on ehitatud Wärtsilä Hietalahti laevatehases Helsingis Soomes 1963. aastal. Tarmo sõsarlaevad on Tor, Njord, Varma ja Apu. 
1993. aastal ostis Eesti riik Soomelt jäämurdja Eestisse Veeteede Ametile 191 miljoni krooni eest kümneaastase maksetähtajaga. Järgnenud aastakümnel oli laevast külmadel talvedel Soome lahel ka olulist abi. 
Et jäämurdeteenust vajavad laevad on järjest suuremad, on Tarmo nende jaoks väikeseks jäämas ega suuda murda nõutava laiusega kanalit. Päevakorda tõusis uue suurema jäämurdja ehitamine, kuid see oleks osutunud liiga kulukaks. 24. oktoobril 2012 sõlmis AS Tallinna Sadam lepingu Soome laevafirmaga Arctia 1998. aastal valminud jäämurdja Botnica ostuks. 
Laeval on 4 peamasinat ja kütusekulu täisvõimsusel on üle 2 tonni tunnis. Aastail 2014 - 2018 polnud Tarmol vajadust aga ühtegi korda jää murdmiseks välja sõita. 
Jäämurdja Tarmo kaptenid on Eesti lipu all olnud Mart Suls (1993–2001) ja Peedu Kass (2001-2019).
Lincolni maakond (Mississippi)

Lincolni maakond (Lincoln County) on maakond USA-s Mississippi osariigis. Geograafilised koordinaadid on 31° 32′ N, 90° 27′ W
Maakonna halduskeskus ja suurim linn on Brookhaven.
Maakonna pindala on 1523 km², millest 6 km² moodustab veepindala.
Elanike arv oli 2010. aasta rahvaloenduse järgi 34 869. Aastal 2000 oli elanike arv 33 166.

Ajalugu

Lincolni maakond moodustati 7. aprillil 1870. aastal Amite'i, Copiahi, Franklini, Lawrence'i ja Pike'i maakonna osadest. Maakond sai nime kuueteistkümnenda Ameerika Ühendriikide presidendi Abraham Lincolni järgi.
Normandia

Normandia (prantsuse Normandie) on ajalooline maakond Prantsusmaa põhjaosas La Manche'i ääres.
10. sajandil moodustati Normandia hertsogkond.
1956. aastal jaotati Normandia kaheks haldusüksuseks: Alam-Normandiaks ja Ülem-Normandiaks.
Ajalooliselt kuuluvad Normandiasse ka Kanalisaared.
Suuremad jõed on Seine, Orne, Vire, Eure, Risle, Robec, Touques ja Couesnon.
6. juunil 1944 toimus Normandia dessantoperatsioon, mis kujutas endast teise rinde avamist Saksamaa poolt okupeeritud Euroopas.
Põhjapõdrakasvatus

Põhjapõdrakasvatus ehk porokasvatus on põhjapõtrade kasvatamine.
Põhjapõdrakasvatus on põhjarahvaste vana eluala Põhja-Euraasias.
Tuntuimad põhjapõdrakasvatajad on saamid.
Naatriumfluoriid

Naatriumfluoriid on anorgaaniline aine keemilise valemiga NaF, fluorhappe naatriumisool.
Tavalistes tingimustes on NaF värvitu ja lõhnatu tahke aine. Selle tihedus on 2,558 g/cm³, sulamistemperatuur 993 °C, keemistemperatuur 1704 °C.
Vees lahustub naatriumfluoriid Na+ ja F− ioonideks. Nagu ka naatriumkloriid (NaCl ehk söögisool), moodustab see kuubikujulisi kristalle. Kristallvõre tihedus on mõnevõrra suurem kui NaCl puhul, vahed sõlmede vahel on umbes 462 pm. Mineraalsel kujul, villiaumiidina, esineb NaF suhteliselt harva.
NaF saadakse fluorhapet või heksafluororänihapet (H₂SiF⁶) naatriumhüdroksiidi või naatriumkarbonaadiga neutraliseerides; happed tekivad superfosfaatväetise tootmisel kõrvalsaadusena.
Naatriumfluoriidi kasutatakse paljudes valdkondades, näiteks hambapastas hambaemaili tugevdamiseks; sel otstarbel müüakse seda mõnes riigis ka tablettidena. See on odavam ja vähem niiskustimav kui keemilistelt omadustelt lähedane kaaliumfluoriid. 1986. aastal tarvitati maailmas kokku mitu miljonit tonni naatriumfluoriidi.
Nagu teistest fluoriididest, võib ka naatriumfluoriidist saada fluorimürgituse. Surmav annus on 70 kg kaaluva inimese puhul umbes 5–10 grammi.